b'\n_START_ARTICLE_\nEuropos Komisijos pirmininkas\n_START_PARAGRAPH_\nEuropos Komisijos pirmininkas\xc2\xa0\xe2\x80\x93 Europos Komisijos\xc2\xa0\xe2\x80\x93 vykdomosios Europos S\xc4\x85jungos vald\xc5\xbeios\xc2\xa0\xe2\x80\x93 vadovas. Pirmininkas yra atsakingas u\xc5\xbe EK nari\xc5\xb3 skyrim\xc4\x85 ir portfeli\xc5\xb3 dalybas\xc2\xa0\xe2\x80\x93 Komisijos formavim\xc4\x85. Pirmininkas turi teis\xc4\x99 pertvarkyti Komisijos narius, taip pat, jei reikia, gali juos at\xc5\xa1aukti. Komisijos nariai gali reguliuoti EK politikos darbotvark\xc4\x99 ir visus teis\xc4\x97s akt\xc5\xb3 pasi\xc5\xablymus. Komisija taip pat yra vienintel\xc4\x97 institucija, kuri gali teikti Europos S\xc4\x85jungos teis\xc4\x97s aktus._NEWLINE_Komisijos pirmininkas taip pat atstovauja Europos S\xc4\x85jung\xc4\x85 u\xc5\xbesienyje, kartu su Europos Vadov\xc5\xb3 Tarybos pirmininku ir S\xc4\x85jungos vyriausiuoju \xc4\xafgaliotiniu u\xc5\xbesienio ir saugumo politikai. Europos Komisijos pirmininkas, skirtingai nuo vyriausyb\xc4\x97s vadovo, negali nustatyti u\xc5\xbesienio politikos gairi\xc5\xb3, reguliuoti ar didinti mokes\xc4\x8dius._NEWLINE_\xc5\xa0is postas buvo \xc4\xafkurtas 1958 metais. Pirmininko kadencija\xc2\xa0\xe2\x80\x93 5 metai. Pirmininkas yra i\xc5\xa1renkamas Europos Parlamento, remdamasis Europos Vadov\xc5\xb3 Tarybos si\xc5\xablymu. Kai pirmininkas b\xc5\xabna i\xc5\xa1renkamas, jis kartu su Komisija yra atskaitingas Parlamentui, kuris gali pareik\xc5\xa1ti nepasitik\xc4\x97jim\xc4\x85 EK prezidentu. Dabartinis EK pirmininkas\xc2\xa0\xe2\x80\x93 Jos\xc3\xa9 Manuel Barroso, kuris prad\xc4\x97jo eiti pareigas nuo 2004\xc2\xa0m. spalio. Jis yra Europos liaudies partijos narys ir yra buv\xc4\x99s Portugalijos ministras pirmininkas. Barroso EK pirmininkauja jau antr\xc4\x85 kadencij\xc4\x85. Nuo 2010\xc2\xa0m. jo pirmoji pavaduotoja yra Europos S\xc4\x85jungos Vyriausioji \xc4\xafgaliotin\xc4\x97 u\xc5\xbesienio reikalams ir saugumo politikai baronien\xc4\x97 Catherine Ashton.'